અગાઉની કેબિનેટમાં પ્રવક્તા મંત્રી તરીકેની ફરજ બજાવતા સૌરભ પટેલ આ સરકારમાં ક્યાં ખોવાઇ ગયા છે તેની ખબર પડતી નથી. 2017ની વિધાનસભાની ચૂંટણી પછી રૂપાણીએ તેમને ફાયનાન્સ અને એનર્જી વિભાગનો હવાલો આપ્યો હતો પરંતુ નાયબ મુખ્યમંત્રી નિતીન પટેલની નારાજગી ઉભી થતાં છેવટે સૌરભ પટેલ પાસેથી ફાયનાન્સ લઇને નિતીન પટેલને આપી દેવામાં આવ્યું ત્યારથી સૌરભ પટેલ અતડા થઇ ગયા છે. કેબિનેટમાં તેમની ગૂંજ સંભળાતી નથી. તેઓને આ વખતે પ્રવક્તા મંત્રી પણ બનાવાયા નથી. એનર્જીનો વિભાગ સંભાળતા સૌરભભાઇ પાસે પોલિટીકલ એનર્જીનો અભાવ વર્તાઇ રહ્યો છે. જાણે કે સરકારમાં તેમની ગ્લોરી ઝાંખી પડી રહી છે. એક સમય હતો જ્યારે સૌરભ પટેલનો પડ્યો બોલ ઝિલાતો હતો. નંબર ટુ નું સ્થાન તેઓ ધરાવતા હતા. મિડીયા પર્સન તેમની પાસે માહિતી મેળવવા દોડી જતા હતા આજે સ્થિતિ અલગ જોવા મળે છે. તેમની ઓફિસનો અંગત સ્ટાફ આજે ભવ્ય ભૂતકાળને વાગોળી રહ્યો છે.